ไฟแนนซ์ทูเดย์
ธนาคารยูโอบี ประกาศแต่งตั้ง ปีเตอร์ ฟู ดำรงตำแหน่งกรรมการผู้จัดการใหญ่ แทน หว่องคิมชุง
9 ต.ค. 2555

“ระยะทางพิสูจน์ม้า กาลเวลาพิสูจน์คน”
...ธนาคารยูโอบี ประกาศแต่งตั้ง ปีเตอร์ ฟู ดำรงตำแหน่งกรรมการผู้จัดการใหญ่ แทน หว่องคิมชุง ซึ่งย้ายไปรับตำแหน่งกรรมการผู้จัดการใหญ่ ธนาคารยูโอบี ในประเทศมาเลเซีย 




ก่อนเข้ารับตำแหน่งดังกล่าว ปีเตอร์รับผิดชอบดูแลในส่วนการบริหารตลาดทุนและธุรกิจบริหารเงิน ของกลุ่มธนาคารยูโอบีในประเทศสิงคโปร์ มีประสบการณ์ในภาคธุรกิจการเงินและการธนาคารกว่า 25 ปี เคยดำรงตำแหน่งประธานเจ้าหน้าที่บริหารธนาคาร Fortis SA/NV ประเทศสิงคโปร์ และเคยเป็น Deputy General Manager &amp; Treasurer ที่ Bank Austria Creditansalt ประเทศสิงคโปร์ และ Head of Treasury Marketing ประจำภาคพื้นเอเชีย-แปซิฟิกของ Bank of America 
ปีเตอร์ซึ่งมีอายุ 49 ปี ยืนยันว่า จะทำให้ยูโอบีเป็นธนาคารระดับภูมิภาคที่มีรากฐานอันมั่นคงในไทย มีความโดดเด่นและสร้างความแตกต่างในการดำเนินธุรกิจในประเทศ
...ญนน์ โภคทรัพย์ รองผู้จัดการใหญ่ กลุ่มลูกค้าบุคคล ธนาคารไทยพาณิชย์ นำทีมผู้บริหารจัดทริปพาลูกค้า “SCB FIRST” สัมผัสประสบการณ์ครั้งแรกกับเที่ยวบินแรกของแอร์บัส A380 เครื่องบินพาณิชย์ขนาดใหญ่ที่สุดในโลกที่ฮ่องกง
...ม.ล.จิรเศรษฐ ศุขสวัสดิ์ ประธานเจ้าหน้าที่ฝ่ายปฏิบัติการ บริษัท เอไอเอ ประเทศไทย โชว์ฝีปากกล่อมผู้ถือกรมธรรม์และกลุ่มบุคคลจำนวนหนึ่ง ที่มารวมตัวกันบริเวณลานด้านหน้าอาคารเอไอเอ ทาวเวอร์ส ถนนสุรวงศ์ ถือป้ายที่ระบุข้อความเรียกร้องให้บริษัทคืนเงินให้ตามกรมธรรม์ แถมมีการกรีดเลือดประท้วงจนเข้าใจได้ว่า มีความเข้าใจที่คลาดเคลื่อนเกิดขึ้นระหว่างผู้ถือกรมธรรม์ ตัวแทน และบริษัท หลังจากที่มีการพูดคุยเจรจากันจึงเกิดความเข้าใจที่ตรงกันทั้งสามฝ่าย อันนำมาสู่การจบเหตุดังกล่าวด้วยความพึงพอใจของทุกฝ่าย